THAI เจอพิษค่าเงิน! Q3/58 พลิกขาดทุนเกือบหมื่นล้าน
THAI ทรุด! Q3/58 พลิกขาดทุนเกือบหมื่นล้าน เหตุจากขาดทุนจากอัตราแลกเปลี่ยนหลังค่าเงินบาทอ่อนค่าอย่างหนัก โดยงบฯ Q3/58 ขาดทุนสุทธิ 9.90 พันลบ. จากปีก่อนที่มีกำไร 1.09 พันลบ. ขณะที่ งวด 9 เดือนขาดทุนสุทธิ 1.81 หมื่นลบ. ขาดทุนเพิ่ม 97% จากปีก่อนที่ขาดทุนสุทธิ 9.21 พันลบ.
11 พ.ย. 2558

บริษัท การบินไทย จำกัด (มหาชน) หรือ THAI รายงานผลการดำเนินงานไตรมาส 3/58 สิ้นสุดวันที่ 30 ก.ย.58 (รวมบริษัทย่อย) มีผลขาดทุนสุทธิ 9.90 พันล้านบาท หรือขาดทุนสุทธิ 4.54 บาทต่อหุ้น เทียบกับช่วงเดียวกันของปีก่อนที่มีกำไรสุทธิ 1.09 พันล้านบาท หรือมีกำไรสุทธิ 0.50 บาทต่อหุ้น
ขณะที่ ผลการดำเนินงานช่วง 9 เดือนแรกขาดทุนสุทธิ 1.81 หมื่นล้านบาท หรือ 8.30 บาทต่อหุ้น ขาดทุนเพิ่มขึ้น 97% จากช่วงเดียวกันของปีก่อนที่ขาดทุนสุทธิ 9.21 พันล้านบาท หรือ 4.22 บาทต่อหุ้น
สำหรับผลการดำเนินการช่วงไตรมาส 3 ที่พลิกขาดทุน มีสาเหตุหลักที่รายได้ลดลงเนื่องจากรายได้เฉลี่ยต่อหน่วยลดลง (ค่าโดยสารลดลง 6.9% ค่าระวางขนส่งลดลง 25%) เนื่องมาจากการแข่งขัน และค่าธรรมเนียมชดเชยค่าน้ำมันลดลง
นอกจากนี้ ยังมีรายการผลขาดทุนจากการด้อยค่าของสินทรัพย์และเครื่องบินจำนวน 99 ล้านบาท รวมถึงขาดทุนจากอัตราแลกเปลี่ยนเงินตราต่างประเทศจำนวน 4,532 ล้านบาท จากค่าเงินบาทที่อ่อนค่าลง 8-10% เมื่อเทียบกับเงินสกุลหลักๆ ต้นทุนทางการเงินสุทธิ จำนวน 1,453 ล้านบาท ทำให้ผลการดำเนินการในไตรมาส 3 ของปี 2558 เป็นผลให้ขาดทุนสุทธิ 9,894 ล้านบาท โดยการขาดทุนส่วนใหญ่เป็นของบริษัทใหญ่ 9,901 ล้านบาท 